VaMugabe Voshorwa neVamwe Vatungamiri neNyaya yeMhirizhonga
Hurumende yeBritain neAustralia dzinoti dzichatemera VaMugabe zvirango zvakaomarara vakarambira pachigaro.
Hurumende yeBritain neAustralia dzazivisa kuti VaMugabe vakarambira pachigaro mushure mekunge vakundwa musarudzo, kana kuti vakaramba vachiita zvemhirizhonga, nyika idzi dzichatoomesa zvinhu nekuvatemera zvirango zvakaomarara. Nyika idzi dzakurudzirawo kuti nyika dzakavakidzana neZimbabwe, dzibudire VaMugabe pachena kuti mabasa avo ekuita mhirizhonga, anopinza nyika munataisireva. VaChitaura nevatori venhau mushure mekuita musangano nemutungamiri we America, Va George Bush, mutungamiri we Britain, VaGordon Brown, vati VaMugabe havafanirwe kubiridzira sarudzo. Vatiwo VaMugabe vanofanirwa kubvumidza vaongorori vekunze kupinda munyika. VaChitaurawo vari muLondon, VaBush vatiwo vanhu vemuZimbabwe vanofanirwa kupihwa mukana wekusarudza mutungamiri wevanoda. Vatiwo hurumende yavo ichashanda neBritain mukugadzirisa dambudziko rakakatarisana neZimbabwe. Ukuwo South Africa neBotswana dzinoti dzakabuda pachena kuti dzainge dzaudza hurumende yaVaMugabe kuti hadzisi kufara nezvairi kuita. Mutungamiri weSouth Africa, VaThabo Mbeki, vakakumbira VaMugabe kuti vaburitse muhusungwa munyori mukuru we MDC, VaTendai Biti, uye kumira kuramba vachingokanganisa VaTsvangirai kutsvaga rutsigiro. Vaimbova vatungamiri venyika dzemuAfrica nevamwe vanonyarikana, vakanyorawo tsamba yenyunyuto kuna VaMugabe vachiti ngavaite hutongo wejechetere. Nhumwa yeUnited Nations, VaHaile Mankerios, vari kutarisirwa kupinda munyika neMuvhuro kuti vazoongororawo mamiriro akaita zvinhu munyaya dzezvematongerwo enyika. Vari kutarisirwawo kukurudzira hurumende kuti itendere vaongorori vesarudzo vekunze kwenyika. VaGlen Mpani vanoongorora nyaya dzezvematongerwo enyika, uye variRegional Coordinator we The Transitional Justice Program of the Center for the Study of Violence and Reconciliation kuSouth Africa. VaMpani vaudza mutori wenhau Blessing Zulu weStudio 7 kuti zvoitwa nevamwe vatungamiri zvekudzora VaMugabe ndizvo zvinotarisirwa kunge zvichiitwa. Dzimwe Nhau Kubva kuStudio 7...